Noshirlik faoliyati to‘g‘risida

Ushbu Qonunning maqsadi noshirlik faoliyati sohasidagi munosabatlarni tartibga solishdan iborat.
 Noshirlik faoliyati to‘g‘risidagi qonunchilik ushbu Qonun va boshqa qonunchilik hujjatlaridan iboratdir.
 Agar O‘zbekiston Respublikasining xalqaro shartnomalarida O‘zbekiston Respublikasining noshirlik faoliyati to‘g‘risidagi qonunchiligida nazarda tutilganidan boshqacha qoidalar belgilangan bo‘lsa, xalqaro shartnoma qoidalari qo‘llaniladi.
 Ushbu Qonunda quyidagi asosiy tushunchalar qo‘llaniladi:
 adad — noshirlik mahsulotining tayyorlangan nusxalari soni;
 nashr — moddiy jismda matn va (yoki) tasvir tarzida qayd etilgan, tahririy-noshirlik jihatdan ishlov berilgan, noshirlik mahsulotini tayyorlash uchun mo‘ljallangan axborot;
 noshirlik mahsuloti — chop etish matbaachilik texnologiyalarini va (yoki) vizuallashtiruvchi dasturiy-texnologik vositalarni qo‘llash yo‘li bilan nashrga muvofiq tayyorlangan mahsulot;
 noshirlik faoliyati — nashrlarni tayyorlashga va chiqarishga qaratilgan tashkiliy, ijodiy, ishlab chiqarish chora-tadbirlari hamda boshqa chora-tadbirlar majmui.
 Noshirlik faoliyatining asosiy prinsiplari quyidagilardan iborat:
 noshirlik faoliyatining erkinligi;
 kitobxonlik madaniyatini ommalashtirish va oshirish;
 mualliflik huquqlarini himoya qilish;
 noshirlik faoliyati erkinligini suiiste’mol qilishga yo‘l qo‘ymaslik.
 Noshirlik faoliyati subyektlari o‘z faoliyatida, shu jumladan mavzuni, ixtisoslashuvini, ishlab chiqarish kooperatsiyasini aniqlashda, mualliflarni tanlashda, adadni, noshirlik mahsulotining narxlarini belgilashda, o‘zaro aloqalarning, ishlab chiqaruvchilar va yetkazib beruvchilar, shuningdek boshqa tashkilotlar bilan aloqalarning shakllarini belgilashda mustaqildir.
 Agar davlat organlarining va jamoat birlashmalarining mansabdor shaxslari nashrning mualliflari bo‘lmasa, ushbu mansabdor shaxslar tomonidan nashriyotlardan materiallarning oldindan kelishib olinishini, matnni olib tashlashni yoki uning ayrim qismlarini tuzatishni talab qilishga yo‘l qo‘yilmaydi.
 Nashrga tayyorlangan qo‘lyozmalarni va materiallarni senzuradan o‘tkazishga yo‘l qo‘yilmaydi.
 Davlat, nashriyotlar, noshirlik mahsulotini tayyorlovchilar hamda tarqatuvchilar kitobxonlik madaniyatini ommalashtirishga va oshirishga ko‘maklashadi.
 Kitobxonlik madaniyatini ommalashtirish va oshirish quyidagilar orqali amalga oshiriladi: 
 kitobxonlikni targ‘ib qilish uchun qulay axborot muhitini shakllantirishga ko‘maklashish va ijtimoiy ahamiyatga molik adabiyotdan foydalanishni ta’minlash;
 milliy va jahon adabiyoti klassiklarining eng yaxshi asarlarini chop etish, tarqatish va ommalashtirish, shuningdek ulardan kitobxonlarning foydalanishini ta’minlash;
 jamoatchilik ongida kitobning qiymati va ahamiyati to‘g‘risida barqaror tasavvurlarni shakllantirish;
 aholining barcha qatlamlarini, avvalo yoshlarni kitobxonlikka jalb etish.
 Noshirlik faoliyatida mualliflik huquqlarini himoya qilishning asosiy vazifalari mualliflik huquqlariga rioya etilishini ta’minlashdan, shuningdek kontrafakt mahsulotni ishlab chiqarish va tarqatishga qarshi kurashishdan iboratdir.
 Quyidagilarni o‘z ichiga olgan nashrlarni va noshirlik mahsulotini tayyorlash va (yoki) tarqatishga yo‘l qo‘yilmaydi:
 O‘zbekiston Respublikasining mavjud konstitutsiyaviy tuzumini, hududiy yaxlitligini zo‘rlik bilan o‘zgartirishga doir da’vatni;
 ommaviy tartibsizliklarga, shuningdek belgilangan tartibni buzgan holda o‘tkaziladigan yig‘ilishlar, mitinglarda, ko‘cha yurishlarida va namoyishlarda ishtirok etishga da’vat qilishni;
 jamoat tartibiga yoki xavfsizligiga tahdid soluvchi yolg‘on axborotni;
 urush, zo‘ravonlik va terrorizm, shuningdek diniy ekstremizm, separatizm va aqidaparastlik g‘oyalari targ‘ibotini;
 davlat sirlarini yoki qonun bilan qo‘riqlanadigan boshqa sirni tashkil etuvchi ma’lumotlarni;
 milliy, irqiy, etnik yoki diniy adovatni qo‘zg‘atuvchi axborotni;
 jamiyatga, davlatga, davlat ramzlariga hurmatsizlikni namoyon etuvchi, shu jumladan beodoblik bilan ifodalangan axborotni;
 giyohvandlik vositalari, psixotrop moddalar va prekursorlar targ‘ibotini; 
 pornografiyani targ‘ib qilishni va o‘z joniga qasd qilishga da’vat etishni;
 fuqarolarni, shu jumladan voyaga yetmaganlarni ularning hayoti va (yoki) sog‘lig‘iga yoxud boshqa shaxslarning hayoti va (yoki) sog‘lig‘iga xavf soluvchi harakatlarni sodir etishga ishontirishga yoki boshqacha tarzda jalb qilishga qaratilgan axborotni;
 tayyorlanishi yoki tarqatilishi qonunga muvofiq jinoiy va boshqa javobgarlikka sabab bo‘ladigan boshqa axborotni.
 Fuqarolarning sha’ni va qadr-qimmatiga yoki ishchanlik obro‘siga putur yetkazuvchi, mazmuniga ko‘ra ularning shaxsiy hayotiga aralashuv deb qaralishi mumkin bo‘lgan nashrlarni hamda noshirlik mahsulotini chiqarish va tarqatish taqiqlanadi.
 Noshirlik faoliyati sohasidagi davlat siyosatining asosiy yo‘nalishlari quyidagilardan iborat:
 normativ-huquqiy bazani takomillashtirish;
 ushbu sohada davlat-xususiy sheriklikni rivojlantirish;
 ilmiy tadqiqotlarni tashkil etish va rivojlantirish;
 kadrlarni tayyorlash, qayta tayyorlash va ularning malakasini oshirish;
 noshirlik sohasiga investitsiyalarni jalb qilish uchun qulay shart-sharoitlar yaratish;
 noshirlik faoliyatini davlat tomonidan qo‘llab-quvvatlashni amalga oshirish;
 noshirlik xizmatlari bozorida tadbirkorlik subyektlari uchun teng imkoniyatlar yaratish;
 noshirlik faoliyatini amalga oshirishning talablari va shartlariga rioya etilishini qonunchilikka muvofiq nazorat qilish;
 xalqaro hamkorlikni rivojlantirish.
 Noshirlik faoliyati sohasini davlat tomonidan tartibga solish O‘zbekiston Respublikasi Vazirlar Mahkamasi va noshirlik faoliyati sohasidagi vakolatli davlat organi tomonidan amalga oshiriladi.
 O‘zbekiston Respublikasi Vazirlar Mahkamasi:
 noshirlik faoliyati sohasida yagona davlat siyosati amalga oshirilishini ta’minlaydi;
 noshirlik faoliyatini rivojlantirish sohasidagi davlat dasturlari ishlab chiqilishi, tasdiqlanishi hamda amalga oshirilishini ta’minlaydi;
 noshirlik faoliyati sohasidagi normativ-huquqiy hujjatlarni o‘z vakolatlari doirasida ishlab chiqadi va qabul qiladi;
 noshirlik faoliyati sohasidagi xabardor qilish tartib-taomillaridan o‘tish tartibini belgilaydi;
 noshirlik faoliyatini amalga oshirishning talablari va shartlariga nashriyot tomonidan rioya etilishini nazorat qilish tartibini belgilaydi;
 noshirlik faoliyati sohasida kadrlarni tayyorlash, qayta tayyorlash va ularning malakasini oshirish tartibini belgilaydi;
 noshirlik mahsulotlarining majburiy nusxalarini taqdim etish tartibini belgilaydi;
 noshirlik faoliyati sohasidagi davlat reyestrini yuritish tartibini belgilaydi;
 noshirlik faoliyati sohasida xalqaro hamkorlikni amalga oshiradi va hukumatlararo shartnomalar tuzadi.
 O‘zbekiston Respublikasi Vazirlar Mahkamasi qonunchilikka muvofiq boshqa vakolatlarni ham amalga oshirishi mumkin.
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi noshirlik faoliyati sohasidagi vakolatli davlat organidir (bundan buyon matnda vakolatli davlat organi deb yuritiladi).
 Vakolatli davlat organi:
 noshirlik faoliyati sohasida yagona davlat siyosatini amalga oshiradi;
 noshirlik faoliyatini rivojlantirish sohasidagi davlat dasturlarini hamda boshqa dasturlarni ishlab chiqishda va amalga oshirishda ishtirok etadi;
 noshirlik faoliyati sohasidagi normativ-huquqiy hujjatlarning loyihalarini o‘z vakolatlari doirasida ishlab chiqadi;
 noshirlik faoliyati sohasida davlat reyestrini yuritadi;
 noshirlik faoliyatini rivojlantirishga ko‘maklashadi;
 noshirlik faoliyati subyektlariga ularning faoliyatini tashkil etish bilan bog‘liq masalalarda uslubiy va maslahat yordamini ko‘rsatadi;
 noshirlik faoliyati sohasida kadrlarni tayyorlashni, qayta tayyorlashni va ularning malakasini oshirishni tashkil etadi;
 noshirlik faoliyati sohasida xalqaro hamkorlikni rivojlantiradi, xalqaro tashkilotlarning mazkur yo‘nalishdagi ishlarida ishtirok etadi;
 noshirlik faoliyatini amalga oshirish talablari va shartlariga rioya etilishi ustidan nazorat olib boradi;
 noshirlik faoliyati sohasidagi qonunchilik buzilishlarini bartaraf etish to‘g‘risida davlat boshqaruvi organlari, mahalliy ijro etuvchi hokimiyat organlari, noshirlik faoliyatining subyektlari tomonidan bajarilishi majburiy bo‘lgan ko‘rsatmalar beradi.
 Vakolatli davlat organi qonunchilikka muvofiq boshqa vakolatlarni ham amalga oshirishi mumkin.
 Noshirlik faoliyatini davlat tomonidan qo‘llab-quvvatlash:
 noshirlik faoliyatini amalga oshirishda soliq imtiyozlari va preferensiyalar berish;
 noshirlik faoliyati subyektlarining moliyaviy va moddiy-texnika bazasini mustahkamlash;
 ijtimoiy ahamiyatga molik adabiyotlar chiqarilishini qo‘llab-quvvatlash;
 qonunchilikni, davlat va tarmoq dasturlarini bajarish maqsadida, shuningdek axborot-kutubxona muassasalari fondlarini butlashga mo‘ljallangan noshirlik mahsulotini chiqarish uchun davlat grantlari, subsidiyalar va ijtimoiy buyurtmalar taqdim etish;
 respublikada milliy va jahon adabiyotining eng yaxshi namunalari tarjimalarini tashkil qilish hamda sifatli tarzda nashr etishni moliyalashtirish tizimini yo‘lga qo‘yish;
 tanlovlar o‘tkazish orqali noshirlik faoliyati subyektlarini moddiy rag‘batlantirish;
 axborot-kutubxona faoliyatini rivojlantirishga investitsiyalarni jalb etish orqali amalga oshiriladi.
 Noshirlik faoliyatini davlat tomonidan qo‘llab-quvvatlash qonunchilikka muvofiq boshqa usullar bilan ham amalga oshirilishi mumkin.
 Noshirlik faoliyatining subyektlari quyidagilardan iborat:
 nashriyot;
 tayyorlovchi;
 buyurtmachi;
 tarqatuvchi.
 Nashriyot nashrlarni tayyorlash va chiqarishni amalga oshiruvchi yuridik shaxs yoki yuridik shaxsning tarkibiy bo‘linmasidir.
 Nashriyot:
 noshirlik mahsulotini chiqarish dasturini tuzish va tasdiqlashga;
 talab qilingan mavzular bo‘yicha badiiy, badiiy-publitsistik, ijtimoiy-siyosiy, o‘quv va ilmiy tusdagi asarlarni yaratish bilan bog‘liq buyurtmalarni olishga;
 mualliflar va noshirlik faoliyati subyektlari bilan shartnomalar tuzishga;
 muallifning mulkiy huquqlarini, shu jumladan uning asarlaridan boshqa mamlakatlarda foydalanish huquqlarini olishga;
 mualliflarning asarlaridan ularning ruxsati bilan boshqa mamlakatlarda va chet ellik mualliflarning asarlaridan O‘zbekiston Respublikasida foydalanish uchun chet el jismoniy va yuridik shaxslari bilan shartnomalar tuzishda vositachi sifatida ishtirok etishga;
 noshirlik faoliyati sohasidagi milliy va xalqaro tanlovlarda, ko‘rgazmalarda, yarmarkalarda ishtirok etishga;
 noshirlik mahsulotini tayyorlovchi va tarqatuvchi sifatida ish yuritishga haqli.
 Nashriyot qonunchilikka muvofiq boshqa huquqlarga ham ega bo‘lishi mumkin.
 Nashriyot:
 nashrlarni noshirlik faoliyati sohasidagi texnik reglamentlarga (milliy standartlarga) muvofiq bezashi;
 mualliflik huquqi to‘g‘risidagi qonunchilik talablariga, noshirlik faoliyati sohasidagi texnik reglamentlar (milliy standartlar), noshirlik faoliyatini tartibga soluvchi normativ-huquqiy hujjatlar talablariga rioya etishi;
 chop etilgan nashrlar haqidagi axborotni vakolatli davlat organiga taqdim etishi shart.
 Nashriyotning zimmasida qonunchilikka muvofiq boshqa majburiyatlar ham bo‘lishi mumkin.
 Tayyorlovchi noshirlik mahsulotini chiqarish va ko‘paytirishni amalga oshiruvchi yuridik shaxs yoki yuridik shaxsning tarkibiy bo‘linmasi yoxud yakka tartibdagi tadbirkordir.
 Tayyorlovchi:
 noshirlik mahsulotini tayyorlashga doir shartnomalar tuzishga;
 o‘z noshirlik mahsulotini tayyorlashga, shuningdek realizatsiya qilish uchun noshirlik faoliyati subyektlaridan buyurtmalar qabul qilishga haqli.
 Tayyorlovchi qonunchilikka muvofiq boshqa huquqlarga ham ega bo‘lishi mumkin.
 Tayyorlovchi:
 mualliflik huquqi to‘g‘risidagi qonunchilikka rioya etilishini ta’minlashi;
 noshirlik mahsulotining nashrga muvofiq tarzda tayyorlanishini ta’minlashi;
 noshirlik mahsulotining sifatiga doir belgilangan talablarga rioya etishi shart.
 Tayyorlovchining zimmasida qonunchilikka muvofiq boshqa majburiyatlar ham bo‘lishi mumkin.
 Buyurtmachi nashr va (yoki) noshirlik mahsuloti uchun buyurtmani taqdim etuvchi jismoniy yoki yuridik shaxsdir.
 Buyurtmachi nashriyotga yoki tayyorlovchiga nashrlarni tahririy-noshirlik jihatdan ishlov berish, noshirlik mahsulotini tayyorlash va chiqarish bo‘yicha xizmatlarni bajarish uchun quyidagi materiallarni taqdim etishi mumkin:
 belletristika, ijtimoiy-siyosiy, reklama, axborot, o‘quv, ilmiy va texnik xususiyatga ega asarlarni;
 chiqishlar, leksiyalar, nutqlar, ma’ruzalarni;
 matnli va matnsiz musiqali asarlarni;
 dramatik, musiqali-dramatik asarlarni;
 amaliy san’at asarlarini;
 fotosuratlar, rasmlar, xaritalar, tarhlar, eskizlarni;
 tarjimalar, annotatsiyalar, sharhlar, qisqacha sharhlar, asarlarning asl nusxasi mazmuniga zarar yetkazmaydigan boshqa ishlanmalarni, erkin asarlar yaratilishiga asos bo‘ladigan folklor ishlanmalarni;
 almanaxlar, antologiyalar, ensiklopediyalar, ma’lumotnomalarni va boshqa to‘plamlarni;
 boshqa asarlarni.
 Buyurtmachi noshirlik mahsulotining tili, hajmi, adadi, shuningdek uni realizatsiya qilish va tarqatish tartibini belgilash huquqiga ega.
 Buyurtmalarni bajarish shartlari, taraflarning huquq va majburiyatlari qonunchilikka muvofiq muallif (hammuallif) yoki buyurtma obyektining egasi bo‘lgan shaxs, buyurtmachi, nashriyot, noshirlik mahsulotini tayyorlovchi va tarqatuvchi o‘rtasida tuzilgan shartnomada belgilanadi.
 Buyurtmachi qonunchilikka muvofiq boshqa huquqlarga ega bo‘lishi va uning zimmasida boshqa majburiyatlar ham bo‘lishi mumkin.
 Tarqatuvchi noshirlik mahsulotini tarqatishni, jumladan sotishni amalga oshiruvchi jismoniy yoki yuridik shaxsdir.
 Tarqatuvchi:
 mustaqil ravishda o‘z rejalarini shakllantirishga, o‘z faoliyati miqyoslarini belgilashga, noshirlik mahsulotini mavzular yo‘nalishi bo‘yicha tanlashga;
 yuridik va jismoniy shaxslardan noshirlik mahsulotini tarqatish uchun buyurtmalar qabul qilishga;
 noshirlik mahsulotini olib kirish yoki olib chiqish maqsadida chet el nashriyotlari, noshirlik mahsulotini tayyorlovchilar yoki tarqatuvchilar bilan munosabatlar o‘rnatishga haqli.
 Tarqatuvchi qonunchilikka muvofiq boshqa huquqlarga ham ega bo‘lishi mumkin.
 Tarqatuvchi:
 ushbu Qonunda belgilangan noshirlik faoliyati talablariga rioya etishi;
 noshirlik mahsuloti materiallarini taqdim etgan shaxs to‘g‘risidagi ma’lumotlarni uning roziligisiz oshkor qilmasligi;
 o‘z faoliyatini qonunchilik talablariga muvofiq amalga oshirishi shart.
 Tarqatuvchining zimmasida qonunchilikka muvofiq boshqa majburiyatlar ham bo‘lishi mumkin.
 Noshirlik faoliyati qonunchilikka muvofiq xabardor qilish tartibida amalga oshiriladi.
 Quyidagi hollarda xabardor qilish tartib-taomillaridan o‘tish talab etilmaydi:
 davlat hokimiyati va boshqaruvi organlari, markaziy muassasalar, sudlar, prokuratura organlari tomonidan rasmiy materiallar, normativ-huquqiy hujjatlar to‘plamlarini hamda boshqa hujjatlarni nashr etishda;
 respublika ahamiyatiga ega bo‘lgan nodavlat va notijorat tashkilotlari, shuningdek tashkilotlar, ta’lim va ilmiy muassasalar tomonidan o‘z faoliyati uchun zarur bo‘lgan, ommaviy ravishda tarqatish yoki qo‘lyozma huquqi asosida ko‘paytirish uchun mo‘ljallanmagan materiallarni nashr etishda;
 ommaviy axborot vositalari ushbu ommaviy axborot vositalarining tahririyatlari tomonidan chop etilganda.
 Noshirlik faoliyatini amalga oshirish talablari va shartlari quyidagilardan iborat:
 noshirlik faoliyati to‘g‘risidagi qonunchilikka, mazkur sohadagi texnik va boshqa talablarga rioya etish;
 nashrlarni tayyorlashni va chiqarishni belgilangan ixtisoslashuv bo‘yicha amalga oshirish;
 chiqarilayotgan nashrlarning nashriyot-matbaa sifati belgilangan talablar va standartlarga muvofiq bo‘lishini ta’minlash;
 mualliflik huquqiga rioya etish;
 tayyorlangan nashrlar (shu jumladan ushbu mahsulot tarkibiga kiritilgan asarlar) hisobini ularning nomini, nusxalar sonini, shuningdek nashriyotning yoki buyurtmachining mazkur nashrga bo‘lgan huquqini tasdiqlovchi hujjatlarni ko‘rsatgan holda yuritish.
 Noshirlik faoliyatini amalga oshirish talablari va shartlariga rioya etilishi ustidan nazorat vakolatli davlat organi tomonidan olib boriladi.
 Vakolatli davlat organi jismoniy va yuridik shaxslar tomonidan xabarnoma yubormasdan noshirlik faoliyati bilan shug‘ullanish hollarini aniqlash uchun belgilangan tartibda nazorat tadbirlarini o‘tkazadi. 
 Vakolatli davlat organi:
 tekshiruvlar natijalari asosida, shu jumladan joyiga chiqqan holda, jismoniy va yuridik shaxslar tomonidan noshirlik faoliyatini amalga oshirish bilan bog‘liq belgilangan talablar va shartlarning buzilishini ko‘rsatgan holda dalolatnomalar tuzishga, aniqlangan qoidabuzarliklarni bartaraf etish majburiyatini jismoniy va yuridik shaxslar zimmasiga yuklovchi qarorlar qabul qilishga, shuningdek mazkur qoidabuzarliklarni bartaraf etish muddatlarini belgilashga;
 noshirlik faoliyatini amalga oshirish bilan bog‘liq talablar va shartlar buzilganligi aniqlangan taqdirda, nashriyotning faoliyatini o‘n ish kunidan oshmaydigan muddatga to‘xtatib turishga va aniqlangan qoidabuzarliklar belgilangan muddatda bartaraf etilmagan taqdirda nashriyot faoliyatini tugatish to‘g‘risida belgilangan tartibda sudga da’vo arizasi berishga haqli.
 Noshirlik mahsulotini tarqatish tarqatuvchi tomonidan boshqa jismoniy va yuridik shaxslar bilan tuzilgan shartnomalar asosida amalga oshiriladi.
 Noshirlik mahsulotini tarqatishga faqat buyurtmachi yoki nashriyot yoxud ular vakolat bergan shaxs mazkur mahsulotning chiqarilishiga ruxsat berganidan keyin yo‘l qo‘yiladi.
 Yuridik va jismoniy shaxslar o‘z qo‘lyozmalarini hamda boshqa materiallarini, agar ular qonunchilikda belgilangan talablarga zid bo‘lmasa, o‘z mablag‘lari hisobidan chiqarishga, tarqatishga haqli.
 Nashrning chiqarilishiga doir ma’lumotlar nashrni tavsiflovchi va uni rasmiylashtirish, iste’molchilarni xabardor qilish, unga bibliografik ishlov berish va uni statistik hisobga olish uchun mo‘ljallangan ma’lumotlar yig‘indisidir.
 Chiqariladigan barcha turdagi noshirlik mahsulotida noshirlik faoliyati sohasidagi xalqaro va milliy standartlarga, texnik reglamentlarga (milliy standartlarga) muvofiq nashrning chiqarilishiga doir ma’lumotlar bo‘lishi kerak.
 Nashrning chiqarilishiga doir ma’lumotlar tarkibiga quyidagilar kiradi:
 noshirlik mahsulotining xalqaro standart raqami;
 muallifning (hammualliflarning, tuzuvchilarning, tarjimonlarning) familiyasi, ismi, otasining ismi;
 nashrning nomi;
 tarjima yoki qayta bosish qaysi nashr asosida amalga oshirilganligi haqidagi ma’lumotlar;
 tasniflash indekslari;
 mualliflik huquqini himoya qilish belgisi;
 nashr chiqarilgan joy;
 nashriyotning nomi;
 nashr chiqarilgan yil;
 adadi;
 bosma tabog‘ining va hisobga olish-noshirlik tabog‘ining hajmi;
 nashrni terishga berilgan va bosishga ruxsat etilgan sanalar haqidagi ma’lumotlar;
 qog‘oz bichimi, taboq ulushi;
 asosiy matnning foydalanilgan shrift garniturasi;
 buyurtma raqami;
 noshirlik mahsulotini tayyorlovchi haqidagi axborot va uning pochta manzili.
 Xizmatda foydalanish uchun mo‘ljallangan yoki davlat sirlarini yoki qonun bilan qo‘riqlanadigan boshqa sirlarni tashkil etuvchi hujjatlarni nashr etish qoidalari va shartlari qonunchilikka muvofiq belgilanadi.
 Noshirlik faoliyati sohasidagi xalqaro hamkorlik xalqaro shartnomalar va O‘zbekiston Respublikasining qonunchiligi asosida amalga oshiriladi.
 Noshirlik faoliyati sohasidagi xalqaro hamkorlikning asosiy yo‘nalishlari quyidagilardan iborat:
 yangi texnologiyalarni joriy etish orqali nashriyot-matbaa majmuasining moddiy-texnika bazasini mustahkamlash, buning uchun chet el investitsiyalarini jalb qilish;
 mamlakatda ishlab chiqarilgan noshirlik mahsulotini xorijda tarqatish tarmog‘ini va tegishincha chet el noshirlik mahsulotini O‘zbekiston Respublikasida tarqatish tarmog‘ini yaratish;
 noshirlik faoliyati sohasida birgalikda kadrlarni tayyorlashni, qayta tayyorlashni va ularning malakasini oshirishni tashkil etish hamda o‘zaro tajriba almashish;
 noshirlik faoliyati sohasida xalqaro konferensiyalar, seminarlar, simpoziumlar, yarmarkalar (ko‘rgazmalar) va boshqa tadbirlar o‘tkazish.
 Noshirlik faoliyati subyektlari chet el investorlari bilan birgalikda noshirlik-matbaa korxonalarini va kitob savdosi korxonalarini tashkil etishi mumkin.
 Noshirlik mahsulotini O‘zbekiston Respublikasidan tashqariga olib chiqish, shuningdek boshqa davlatlardan O‘zbekiston Respublikasi hududiga olib kirish O‘zbekiston Respublikasining xalqaro shartnomalariga va qonunchiligiga muvofiq amalga oshiriladi.
 Noshirlik faoliyati sohasida yuzaga keladigan nizolar qonunchilikda belgilangan tartibda hal etiladi.
 Noshirlik faoliyati to‘g‘risidagi qonunchilik talablarini buzganlikda aybdor shaxslar belgilangan tartibda javobgar bo‘ladi.
 Quyidagilar o‘z kuchini yo‘qotgan deb topilsin:
 1) O‘zbekiston Respublikasining 1996-yil 30-avgustda qabul qilingan “Noshirlik faoliyati to‘g‘risida”gi 274-I-sonli Qonuni (O‘zbekiston Respublikasi Oliy Majlisining Axborotnomasi, 1996-yil, № 9, 137-modda);
 2) O‘zbekiston Respublikasi Oliy Majlisining 1996-yil 30-avgustda qabul qilingan “Noshirlik faoliyati to‘g‘risida”gi O‘zbekiston Respublikasi Qonunini amalga kiritish haqida”gi 275-I-sonli Qarori (O‘zbekiston Respublikasi Oliy Majlisining Axborotnomasi, 1996-yil, № 9, 138-modda); 
 3) O‘zbekiston Respublikasining 2002-yil 13-dekabrda qabul qilingan “O‘zbekiston Respublikasining ayrim qonun hujjatlariga o‘zgartishlar va qo‘shimchalar kiritish to‘g‘risida”gi O‘RQ-447-II-sonli Qonunining (O‘zbekiston Respublikasi Oliy Majlisining Axborotnomasi, 2003-yil, № 1, 8-modda) XII bo‘limi;
 4) O‘zbekiston Respublikasining 2013-yil 30-aprelda qabul qilingan “O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi O‘RQ-352-sonli Qonunining (O‘zbekiston Respublikasi Oliy Majlisi palatalarining Axborotnomasi, 2013-yil, № 4, 98-modda) 16-moddasi.
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi hamda boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi o‘rtasida tushuntirilishini ta’minlasin.
 O‘zbekiston Respublikasi Vazirlar Mahkamasi:
 hukumat qarorlarini ushbu Qonunga muvofiqlashtirsin;
 davlat boshqaruvi organlari ushbu Qonunga zid bo‘lgan o‘z normativ-huquqiy hujjatlarini qayta ko‘rib chiqishlari va bekor qilishlarini ta’minlasin.
 Ushbu Qonun rasmiy e’lon qilingan kundan e’tiboran kuchga kiradi.